Pelajar teruja dapat pulang ke kampung
NILAI: Setelah hampir dua bulan
terkandas di kampus berikutan Perintah Kawalan Pergerakan (PKP), awal pagi
semalam merupakan detik amat ditunggu-tunggu sekumpulan 11 pelajar perubatan
Universiti Sains Islam Malaysia (USIM) untuk bertemu dan menyambut Ramadan
bersama keluarga. Kesemua mereka yang pulang ke kampung
halaman di Kedah dan Pulau Pinang tiba di Ibu Pejabat Polis Daerah (IPD) Kuala
Kedah, Kedah pada jam 5.20 pagi selepas menempuh perjalanan selama enam jam dari
Kampus USIM di Pandan Indah, Kuala Lumpur. Nurul Ilham Huda Redzuan, 19, berkata,
beliau amat merindui untuk menikmati masakan ibunya, lemak rebung yang akan
dijadikan sebagai sajian berbuka puasa. “Perasaan amat gembira apabila melihat
ayah sedia menunggu di IPD untuk bawa saya pulang ke rumah. Saya amat berterima
kasih kepada kerajaan dan semua pihak yang bertungkus lumus menguruskan
perjalanan pulang kami semua dengan selamat,” katanya dalam kenyataan
dikeluarkan Pusat Komunikasi Strategik USIM, di sini semalam.  Berkongsi perasaan sama, Sharifah
Nahidhah Syed Ibrahim, 22, yang teruja dan gembira tiba di kampung halaman
berkata, dalam masa yang sama beliau turut bersedih memandangkan terdapat
beberapa rakannya masih menunggu giliran untuk pulang ke kampung halaman
masing-masing. “Saya berharap mereka juga akan
dapat pulang sedikit masa lagi,” katanya. Mohamad Akmal Arif Zainol, 22, pula
berkata, pengalaman pulang ke kampung halaman di Kubor Panjang, Pendang, kali
ini amat berlainan sama sekali, dan akan dikenang seumur hidup. Majlis Perwakilan Pelajar (MPP) USIM
dalam kenyataan sama turut meminta pelajar yang menunggu giliran untuk pulang
supaya bersabar serta sentiasa peka dengan sebarang pengumuman daripada pihak
universiti dan kerajaan berkaitan proses penghantaran pulang pelajar. “Kumpulan ini dijangka pulang pada
Khamis ini yang melibatkan pergerakan ke negeri sebelah selatan seperti Negeri
Sembilan, Melaka dan Johor,” menurut kenyataan itu. – BERNAMA  
See author's posts
